SKRIFTLIG FORESPØRGSEL E-0072/02

af Antonios Trakatellis (PPE-DE) til Kommissionen

(25. januar 2002)

Om: EIB-midler til opførelse af nye skoler og udskiftning af gamle skolebygninger med asbest

Den fortsatte anvendelse siden 1967 af mange offentlige skolebygninger, hvor der er brugt asbest i konstruktionen, i departementet Ilia (i Ioni, Velanidi, Simopoulo, Latta, Kato Panagia og andetsteds) og siden 1978 af 18 skoler i departementet Thessaloniki har rejst et alvorligt og stadig voksende problem, ikke mindst fordi det også berører andre distrikter i landet. Hertil kommer, at den græske regering var sent med at opføre det relevante byggeprojekter under den anden EF-støtteramme.

Fra den 1. januar 2005 vil enhver anvendelse af asbest være forbudt i EU i henhold til direktiv 1999/77/EF(1), fordi materialet udgør en direkte fare for folkesundheden og kan forårsage lungekræft og andre luftvejssygdomme. Ni medlemsstater har allerede forbudt anvendelse af asbest. Endvidere har EIB besluttet at bevilge Grækenland et lån på 400 mio. EUR til opførelse af nye skoler.

Kan Kommissionen på baggrund af ovenstående besvare følgende:

1. Er udskiftning af skolebygninger med asbest blandt de bygningsarbejder, der medfinansieres af Den Europæiske Investeringsbank og i bekræftende fald i hvilke regioner af Grækenland vil disse arbejder finde sted?

2. Hvor mange og hvilke skolebygninger er erstattet med nye under den anden EF-støtteramme og i hvor mange skolebygninger er der fortsat asbest?

3. Hvilke foranstaltninger agter Kommissionen at træffe for at løse problemet og undersøge situationen, som indebærer fortsat tilsidesættelse af de pågældende EU-direktiver i Grækenland, da de græske myndigheder ikke fører den behørige kontrol og det nødvendige tilsyn for at beskytte folkesundheden mod sundhedsfarlig asbest?

(1) EFT L 207 af 6.8.1999, s. 18.

Svar afgivet på Kommissionens vegne af Erkki Liikanen

(11. marts 2002)

Kommissionen har kendskab til problemerne vedrørende asbest, som kan have alvorlige konsekvenser for menneskers helbred, f.eks. ved at forårsage asbestose, lungehinde-mesotelioma og bughinde-mesotelioma samt øge risikoen for lungekræft.

Som følge af disse negative virkninger og for at sikre et højt folkesundhedsniveau har Kommissionen forbudt markedsføring og brug af asbestfibre, bortset fra mindre undtagelser, ved Kommissionens direktiv 1999/77/EF af 26. juli 1999 om sjette tilpasning til den tekniske udvikling af bilag I til Rådets direktiv 76/769/EØF om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater (asbest)(1).

For så vidt angår finansiering underskrev Den Europæiske Investeringsbank (EIB) i december 2001 et lån på 400 mio. EUR til forbedring af gamle og opførelse af nye skoler i regionen Attika samt anskaffelse af udstyr til disse nye skoler. Projektet gennemføres af en skolebygningsorganisation, der var et offentligt organ, som blev omdannet og fik status af privat virksomhed i 1998. Den græske stat er stadig eneaktionær.

I projektet indgår mere end 400 arbejder, som omfatter både opførelse af nye skoler og istandsættelse og udvidelse af eksisterende skoler, således at der tilvejebringes 3500 ekstra klasseværelser. Skolebygningsorganisationen har forsikret EIB om, at der ikke anvendes asbest i arbejderne, og den har angivet, at der siden 1980 ikke er blevet anvendt asbest i skolebyggeri. Skulle der blive fundet asbest i ældre bygninger i forbindelse med istandsættelsesarbejder, vil fjernelsen af asbest og andre farlige materialer indgå i istandsættelsesarbejderne.

For så vidt angår EF-støtterammen for Grækenland i programmeringsperioden fra 1994 til 1999 henvises det ærede medlem til Kommissionens besvarelse af medlemmets skriftlige forespørgsel P-0879/99(2) og hans mundtlige forespørgsel H-0782/00(3). Kommissionen har anmodet de kompetente græske myndigheder om en liste over alle skoler, som har fået asbest udskiftet under den tidligere EF-støtteramme, og vil, når man har modtaget den, videregive den til det ærede medlem.

Med hensyn til spørgsmålet om, hvorvidt Grækenland overtræder Fællesskabsretten, er det vigtigt at påpege følgende:

a) Medlemsstaterne skal opfylde bestemmelserne i ovennævnte direktiv 1999/77/EF senest fra 1. januar 2005 (artikel 2.1);

b) Fra 1. januar 2005 må medlemsstaterne ikke tillade indførelse af nye anvendelsesformål for chrysotilasbest på deres territorier (artikel 2.3);

c) Anvendelsen af produkter, som indeholder ovennævnte asbestfibre, og som allerede var installeret og/eller i drift inden datoen for medlemsstatens gennemførelse af dette direktiv, er fortsat tilladt indtil de bortskaffes eller normalt skal tages ud af brug. Medlemsstaterne kan dog af hensyn til beskyttelsen af sundheden inden for deres territorium forbyde anvendelsen af sådanne produkter, inden de bortskaffes eller normalt skal tages ud af brug (artikel 1, bilaget).

Dette betyder, at direktivet ikke kræver, at der fjernes asbest fra bygninger. Grækenland overholder derfor bestemmelserne i direktiv 1999/77/EF, for så vidt som det gennemfører dette direktiv senest 1. januar 2005.

(1) EFT L 207 af 6.8.1999.

(2) EFT C 341 af 29.11.1999.

(3) Skriftlig besvarelse af 4.10.2000.